MELBOURNE. Slovenské tenistky Jana Čepelová a Chantal Škamlová postúpili do finále štvorhry dievčat na úvodnom grandslamovom turnaji sezóny Australian Open v Melbourne (18. - 31. januára, tvrdý povrch Plexicushion).
Vo štvrtkovom semifinále deblovej súťaže junioriek zvíťazili nad takisto nenasadenou kanadsko-thajskou dvojicou Eugenie Bouchardová, Luksika Kumkhumová tesne 6:3, 3:6, 10:7 (zápasový tajbrejk).
V prvej časti Slovenky, ktoré v Melbourne sprevádza tréner Peter Huber, nezachytili úvod a rýchlo prehrávali 0:2. Suverénne však dosiahli obrat. Do druhého dejstva sľubne vstúpili brejkom, čoskoro však mali manko 1:4 a už sa nevyhli tzv. supertajbrejku.
V ňom po mimoriadne vyrovnanom priebehu oveľa lepšie zvládli dramatickú koncovku. V súboji o titul na medzinárodných otvorených majstrovstvách Austrálie si zmerajú sily s jednotkami deblovej súťaže dievčat, Maďarkou Tímeou Babosovou a Kanaďankou Gabrielou Dabrowskou.
"Začiatok bol z našej strany trošku nervózny. Prehrávali sme 1:3 a až od tohto stavu sme sa viac uvoľnili a zlepšili hru. Za stavu 3:3 súperky znervózneli. Začali robiť viac chýb. Naopak, my sme sa stále zlepšovali, hrali sme odvážne a dotiahli set do víťazného konca," zhodnotila dôležité prvé dejstvo Jana Čepelová pre agentúru SITA a ďalej pokračovala: "V druhom sete za stavu 1:0 sme nevyužili dvakrát šancu ísť na 2:0 a zrazu bolo 1:4.
Súperky sa zlepšili, my sme začali hrať opatrnejšie a to trvalo až do konca setu. V supertajbrejku sme sa vrátili späť k zlepšenej hre z prvého setu. Najdôležitejšie momenty boli za stavu 7:7 keď Chantal po dlhej výmene obhodila súperku pri sieti a hneď nato som ja urobila esom priamy bod z podania. Využili sme hneď prvý mečbal a veľmi sa tešíme.
SR ma v ére samostatnosti zatiaľ troch mládežníckych šampiónov z úrovne "veľkej štvorky". Henrieta Nagyová v roku 1994 triumfovala so Švajčiarkou Martinou Hingisovou na Roland Garros, takisto na parížskej antuke sa v sezóne 2006 presadil Martin Kližan a na newyorských US Open 2007 Kristína Kučová.
Zhodne 16-ročné Čepelová a Škamlová boli vlani členkami tímu SR, ktorý na ME "16" vo francúzskom Le Touquet získal striebro a na MS ITF "16" v mexickom San Luis Potosí bronz.
Hráčka Tenis Komplexu Košice a programu NTC Čepelová je úradujúcou domácou Juniorkou roka a figuruje na 15. priečke v tzv. kombinovanom svetovom rebríčku dievčat podľa Medzinárodnej tenisovej federácie.
Škamlová (TK Kúpele Piešťany), vlani v Moskve majsterka Európy vo štvorhre tenistiek do 16 rokov po boku krajanky Vivien Juházsovej, sa nachádza na 62. pozícii v renkingu ITF.
Štvorhra dievčat - semifinále:
Jana Čepelová, Chantal Škamlová (SR) - Eugenie Bouchardová, Luksika Kumkhumová (Kan./Thaj.) 6:3, 3:6, 10:7